《沁园春 北征次留仙江陵见寄原韵》
清代·严绳孙

十载行藏，几度相看，邮亭一灯。任迷离缬眼，非花非雾，横斜世路，为谷为陵。

湘佩徒捐，郢歌谁和，看到无心似未曾。归来好，过琵琶江浦，也湿吴绫。

蛾眉淡后谁憎。只倦翮追飞感倍增。向韶年青鬓，都添缟雪，春风紫陌，几践玄冰。

去就难同，平生可念，要路由人衮衮登。吾休矣，有茶烟禅榻，片石疏藤。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。